  Майя Бывальцева 13 ужась коллективъёслэсь нимъёссэс Удмуртилэн Данъян пул вылаз пыртӥзы. Улосвыл тӧроен Александр Бречаловен кинюртэм косэт элькун тӧрлыкъёслэн нимлыко сайтазы шараямын. Витез коллективъёс тазалыкез утён удысын ужало: нылпиослы элькун эмъюрт, Дэри ёрос эмъяськонни, паласькись виёнъёсъя элькун эмъюрт, Ижкарысь ӝог эмъюрттэт сётонъя станция, Можга ёрос эмъяськонни. Со сяна, Данъян пул вылэ пыртэмын фольклор кырӟанъя но эктонъя «Айкай» театр, Россиысь тодосъя академилэн Урал ёзэтысьтыз Эскеронъёсъя удмурт федерал центрлэн Историяя, кылъя но литературая удмурт институтэз, Ижкарысь опытно-механической завод, «Аксион-холдинг» мотозавод, Ижкарысь 271 номеро нылпи сад, Глазкарысь кудӟытӥсь юонъёс но вуос поттӥсь завод, Сарапулысь историяя но архитектурая но чеберлыкъя музей-заповедник, Шаркан ёросысь «Восход» акционер огазеяськон. Озьы ик Данъян пул вылэ нимаз ужасьёслэсь нимъёссэс но туспуктэмъёссэс пыртозы, ваньмыз 50 адями. Соос пӧлын скал кыскисьёс но трактористъёс, дышетӥсьёс но визьнодасьёс, инженеръёс но тодосчиос, эм ужасьёс но заводын тыршисьёс, лэсьтӥськисьёс но кивалтӥсьёс. Тодэ вайытом, 4-тӥ шуркынмонэ Удмуртилэн кунлыкезлы 100 ар тырмонлы сӥзем «Республика – общее дело» (6+) концертэз телевидение пыр возьматозы.   Тегъёс: Мерлык Ижкар Удмуртия Удмуртилэнкунлыкезлы100ар 100ар  